
Az aranysakálhoz (Canis aureus) kapcsolódó természetvédelmi kérdések és konfliktusok vizsgálata és elemzése Dél-Dunántúlon

A dolgozatomban az aranysakál (Canis aureus), hazánkban őshonos ragadozó
természetvédelemmel kapcsolatos kérdéskörével foglalkoztam, a Dél-Dunántúlra fókuszálva.
Egy olyan fajról van szó, mely egy időben eltűnt hazánk területéről, majd az utóbbi
évtizedekben újból megjelent és rohamosan terjedni kezdett. Területválasztásomat indokolja,
hogy az aranysakál jelenleg legsűrűbben Magyarország délnyugati részén fordul elő. A
kutatásom célja a kutatási területemen működő természetvédelmi és vadgazdálkodó
szakemberek tapasztalatainak és véleményének feltárása volt a faj terjedése kapcsán.
Alapvető célom volt, hogy az aranysakál dél-dunántúli elterjedésének okait és
következményeit vizsgáljam, feltárjam az ehhez kapcsolódó konfliktusokat, és a szakemberek
segítségével megoldást keressek ezekre.
Kutatásom módszeréül az interjúzást választottam. Természetvédelmi, illetve vadgazdálkodó
szakemberekkel készítettem strukturált interjút. A dolgozatomban az interjúkérdéseket
csoportokra osztva mindkét fél válaszait feldolgoztam. Ez alapján összevetettem a két oldal
álláspontját, melyet különböző szempontokból összehasonlítottam. Az interjúk során
felmértem, hogy az aranysakál milyen területeket preferál, illetve milyen okokból jelent meg
a vizsgált területeken. A vadgazdálkodó szakemberek válaszai részletezték az
állományszabályozás módszerét és az azokhoz kapcsolódó problémákat. Szerintük segítene,
ha minden vadász számára engedélyeznék az éjjellátó és a hőkamera használatát. A
természetvédelmi szakemberek szerint azonban nem feltétlenül van szükség az állomány
szabályozására. További kutatások indítása mindkét oldal szerint fontos lenne. A válaszok
alapján következtetéseket és javaslatokat fogalmaztam meg.
Elsősorban arra lenne szükség, hogy szakmai konferenciák során a természetvédők és a
vadgazdálkodók megvitassák az álláspontjukat. A konfliktust enyhítené, ha a két oldal
együttműködne az állomány szabályozásában, illetve kapcsolódó kutatások folytatásában. A
probléma megoldásában segítene, ha a jövőben a természetvédelemben több hangsúlyt
fektetnének az olyan konfliktusos fajokra, mint az aranysakál. Az interjúk alapján azt a
következtetést vontam le, hogy valamilyen szinten szükség lenne az aranysakál állományának
szabályozására, azonban ennek módját a vadgazdálkodó és természetvédelmi szakembereknek
közös együttműködés mellett kell megtalálnia.



